Taalgebruik: inteendeel, trouensArgieffoto (Foto: Benjamin Sz-J./Pixabay) Inteendeel word soms (net soos tewens) verkeerdelik in plaas van trouens gebruik. Die woord inteendeel beteken daarteenoor, daarenteen, daarenteë, omgekeerd, juis andersom, in teenstelling daarmee. Dit dui gewoonlik op dieselfde saak as die voorafgaande sin/sinsdeel, word gevolg deur ‘n komma en verskyn aan die begin van ‘n sin of ná ‘n kommapunt: Sy is glad nie lui nie; inteendeel, sy is baie fluks. • Dit was nie ’n koue winter nie; inteendeel, dit was amper soos somer. • Hom verag! Nee, ek bewonder hom inteendeel. Trouens is sinoniem met waarlik of om die waarheid te sê en versterk ‘n vorige stelling: Daar is geen waarborg dat kinders met onderskeidings naskools sal presteer nie – trouens, aan akademiese instellings is daar baie van hulle wat vakke druip. • Ek was verveeld; die hele gehoor het trouens gesit en gaap. • Hulle kon trouens niks anders doen nie. Bronne: Handwoordeboek van die Afrikaanse Taal (HAT), Skryf Afrikaans van A tot Z: Die essensiële gids vir taalgebruikers (SAAZ)